Kainuun Sanomat

**Kainuun Sanomat** (lyh. **KS**) on viidesti viikossa ilmestyvä sanomalehti, jonka levikkialueena on Kainuun maakunta sekä Pohjois-Pohjanmaan ja osin myös koko entisen Oulun läänin itäosa. *Kainuun Sanomat* kuului kuuden muun suomalaisen maakuntalehden kanssa Lännen Mediaan. Lehden nykyinen kustantaja on Hilla Group Oyj.

## Historia
*Kainuun Sanomat* perustettiin vuoden 1918 alussa Maalaisliiton äänenkannattajaksi. Ensin lehti ilmestyi kolme kertaa viikossa, kunnes se vuonna 1945 muuttui kuusipäiväiseksi.

Lehden pitkäaikaisia päätoimittajia ovat olleet Jussi Kukkonen ja tämän poika Otso Kukkonen. Otso Kukkosen jäädessä eläkkeelle kutsui lehtiyhtiön hallitus uudeksi päätoimittajaksi Paltamon Melalahdesta kotoisin olevan Keijo Korhosen.

Suomen puolueettomuutta ja liittoutumattomuutta korostanut Korhonen aloitti Neuvostoliiton hajottua ja Suomen haettua Euroopan unionin jäsenyyttä EU-vastaisen kampanjan käyttäen lehteään apuvälineenä. Korhonen ryhtyi valitsijayhdistyksen ehdokkaaksi 1994 presidentinvaaliin. Hänen vaaliteemanaan oli estää Suomen EU-jäsenyys. Korhonen jäi virkavapaalle puoli vuotta ennen vaalia. Hän sai muualla maassa vain muutamia prosentteja äänistä, mutta Kainuussa 40&nbsp;%. Vaalituloksen selvittyä tämä johti päätoimittajan ja toimituksen väliseen riitaan ja Korhosen eroon.

Korhosen erottua vuonna 1994 *Kainuun Sanomat* lakkasi olemasta virallisesti puoluepoliittisesti sitoutunut. Lehden päätoimittajaksi nimitettiin vuonna 1995 Matti Piirainen, jonka jäätyä eläkkeelle päätoimittajana vuosina 2013–2019 oli Markus Pirttijoki. Sanna Keskinen toimi päätoimittajana 2019–2020. Vt. päätoimittajana jatkaa Päivi Bisi.

*Kainuun Sanomien* julkaisemisesta oli vastannut *Kainuun Sanomain Kirjapaino Oy*, kunnes Alma Media osti sen vuosien 1998–1999 aikana. Lehden Alma Median haltuun siirtyminen tapahtui vaiheittain siten, että yhtymään kuuluva Alpress osti vuonna 1998 ensin 16&nbsp;% äänivallan *Kainuun Sanomien* kirjapainosta, ja nosti seuraavana vuonna osuutensa yli 90 prosenttiin. 

Vuoteen 2008 saakka *Kainuun Sanomat* painettiin pääasiassa Kajaanin paperitehtaan paperikoneen valmistamalle paperille. Lehti muuttui broadsheet-koosta tabloidi-kokoiseksi vuonna 2011.

Alma Media myi *Kainuun Sanomat* ja Kainuussa ilmestyvät tilattavat paikallislehdet *[[Ylä-Kainuu|Ylä-Kainuun]]*, *[[Kuhmolainen|Kuhmolaisen]]* ja *[[Sotkamo-lehti|Sotkamo-lehden]]* sekä kaupunkilehti *[[Koti-Kajaani|Koti-Kajaanin]]* kajaanilaiselle SLP Kustannus Oy:lle keväällä 2015. Samalla *Kainuun Sanomat* palasi osaksi kainuulaista perheyhtiötä kuuluttuaan sitä ennen 16 vuotta pörssiyhtiöön. Samana keväänä Alma Medialta SLP Kustannukselle siirtyi myös Kemijärvellä ilmestyvä kaupunkilehti *[[Koti-Lappi]]*.

Hilla Group Oyj osti SLP Kustannus Oy:n alkuvuodesta 2021. Tällä kaupalla *Kainuun Sanomat* siirtyi Hilla Group -konsernin lehtiperheeseen.

## Päätoimittajat
* Jussi Kukkonen 1918–1954
* Otso Kukkonen 1955–1989
* Keijo Korhonen 1989–1994
* Matti Piirainen 1995–2013
* Markus Pirttijoki 2013–2019
* Sanna Keskinen 2019–2020
* Päivi Bisi (vt.) 2020
* Leena Hirvonen 2021–2022
* Päivi Bisi 2023–2026
* Anne Moilanen 2026–

## Lähteet
* Kukkonen, Otso (1968) Kainuun Sanomat 1918-1968. Kajaani. 192 s.
* Huovinen, Veikko; Kukkonen, Otso; Mikkonen, Erkki (1988) Kainuu kertoo. Kainuun Sanomat Oy, Kajaani.
* Marttinen, Eero (1993) Sanomia Kainuusta ja Kainuuseen 1918-1993. Kainuun Sanomat 75 vuotta. Kainuun Sanomain Kirjapaino Oy. Kajaani.

### Viitteet

## Aiheesta muualla
* Kainuun Sanomat